tartuNLP/wikipedia-smugri-20251201 huggingface dataset:
Alípio de Miranda Ribeiro

Alípio de Miranda Ribeiro (1874 Rio Preto, Minas Gerais – 8. tammikuuta 1939 Rio de Janeiro) oli brasilialainen eläintieteilijä.
Ribeiro toimi Rio de Janeiron kansallismuseossa (Museu Nacional) vuodesta 1894, ensin assistenttina ja myöhemmin eläintieteen professorina. Hän oli perustamassa Brasilian Tiedeseuraa (Sociedade Brasileira de Ciências). Hänet äänestettiin Brasilian Tiedeakatemian jäseneksi 1917.
Ribeiro retkeili ja keräsi näytteitä kaikkialta Brasialiasta. Hän oli tuottelias kirjoittaja ja hänen eläintieteellisiä kirjoituksiaan julkaistiin yli 150 kappaletta.
Ribeiro kuvaili ja nimesi suuren määrän uusia eläinlajeja, etenkin kaloja. Linnuista hän kuvaili muun muassa punaposkiaratin ("Pyrrhura pfrimeri") ja ruso-ohjasnäpsijän ("Hemitriccus obsoletus").
Finnkino Plaza

Finnkino Plaza on Finnkino-ketjun elokuvateatteri Oulussa Vanhatullin kaupunginosassa. Teatterissa on kahdeksan salia, joissa on yhteensä 1 156 asiakaspaikkaa.
Finnkino Plazan ovat suunnitelleet arkkitehdit Juha Paldanius ja Jorma Teppo, ja se avattiin 23. marraskuuta 2006.
Helmut Kremers

Helmut Kremers (s. 24. maaliskuuta 1949) on entinen saksalainen jalkapalloilija ja maailmanmestari.
Helmut Kremers liittyi Borussia Mönchengladbachin Bundesliiga-miehistöön 1967. Hän saavutti kaksi Saksan cupia, joista ensimmäisen Kickers Offenbachin riveissä 1970. Vuonna 1972 hän siirtyi FC Schalke 04 -seuraan yhdessä kaksoisveljensä Erwinin kanssa 1971, ja pääsi nostamaan cup-kannua toiseen otteeseen. Puolustajana pelannut Kremers teki 50 maalia 273 Bundeslliga-ottelussaan.
Helmut Kremers pelasi kahdeksan maaottelua 1973–1975. Vaikka edustikin Länsi-Saksaa harvemmin kuin 15 maaottelua pelannut kaksoisveljensä, Helmut onnistui saavuttamaan maailmanmestaruuden 1974, kun laitapelaajaveli Erwin joutui sivuun joukkueesta kurinpidollisista syistä.
Rainmaker

Rainmaker on Iron Maidenin kappale vuodelta 2003. Single on toinen albumilta "Dance of Death". Kappaleen kirjoitti pääasiallisesti yhtyeen kitaristi Dave Murray. Idean kappaleeseen keksi Bruce Dickinson, joka sanoi että kappaleen alkuriffi sai hänet ajattelemaan sateenpisaroita. Soolon kappaleessa soittaa Dave Murray. 
"Rainmakerin" kansi on otettu kappaleen musiikkivideosta, jonka on ohjannut Howard Greenhalgh. Single sisältää myös julisteen. Singlen B-puolena on kappale "More Tea Vicar".
Kreivi Duckula

Kreivi Duckula (alkuperäiseltä nimeltä "Count Duckula") on brittiläinen vuosina 1988–1993 valmistunut piirrossarja. Sarjaa tehtiin neljä tuotantokautta, joka sisälsi 65 jaksoa.
Sarja kertoo Transylvaniassa asuvan vampyyriankan Kreivi Duckulan ("Count Duckula") elämästä hänen hovimestarinsa Igorin ja kodinhoitaja Nannyn (Tädin) kanssa.
Sarjaa on esittänyt Britanniassa televisiokanava ITV. 
Suomessa sarjaa ei ole esitetty televisiossa, mutta sen jaksoja on julkaistu 1990-luvulla VHS-kaseteilla suomenkielisellä jälkiäänityksellä. Suomenkielisestä dubbauksesta vastasi Finn-Kasper ja Matti Ranin ky.
Tammikuussa 2009 IGN-sivuston laatiman sadan parhaan animaatiosarjan listan mukaan Kreivi Duckula oli sijalla 61.
Äänirooleissa.
Englanninkielinen jälkiäänitys:
Suomenkielinen jälkiäänitys:
Wildest Dreams (kappale)

Wildest Dreams on Iron Maidenin ensimmäinen single albumilta "Dance of Death" (2003). Yhtye aloitti kappaleen esittämisen ennen albumin julkaisua. Single sisältää jammailusession "Dance of Deathin" äänityksistä ja kappaleen "Blood Brothers" (albumilta "Brave New World") orkesteriversion. Kappale nousi ensimmäiseksi Suomen virallisella listalla vuonna 2003.
Musiikkivideo on tietokoneella tehty. Videolla yhtyeen jäsenet ajelevat ympäri autiota planeettaa ja Eddien suuhun (kuvattuna singlen kannessa). 
Kappaleen alussa kuuluu rumpali Nicko McBrainin ääni amerikanenglannin aksentilla. Kitarasoolon kappaleessa soittaa Adrian Smith.
Ytimennävertäjät

Ytimennävertäjät ("Tomicus") on kovakuoriaisten lahkoon kuuluva suku. Ytimennävertäjät lukeutuvat Suomessa pahimpiin mäntyjen hyönteistuholaisiin. Ytimennävertäjät katkovat mäntyjen latvakasvaimia tunkeutumalla versojen ytimiin ja aiheuttavat näin kasvutappioita. Tästä ytimiin tunkeutumisesta juontuu myös suvun nimi. Ytimennävertäjät eivät pysty tappamaan terveitä puita. Ytimennävertäjien työstä seuraa puiden latvojen harsuuntuminen ja latvat saattavat kuivua kokonaan, jos tuhot jatkuvat vuodesta toiseen. Näin käy useasti sahojen ja pysyvien varastopaikkojen lähellä.
Laki määrää, että tuore mäntypuutavara on kuljetettava metsistä ja metsävarastoista pois heinäkuun alkuun mennessä. Tämä johtuu ytimennävertäjien aiheuttamista suurista kasvutappioista.
Lisääntyminen.
Ytimennävertäjät lisääntyvät metsässä yli keskikesän olleessa mäntypuutavarassa. Juhannuksen jälkeen uudet ytimennävertäjät kuoriutuvat, jonka jälkeen lentävät mäntyjen latvoihin. Latvuksissa uusi sukupolvi tunkeutuu vuosikasvaimiin. Syksyn kuluessa kasvaimet karisevat kuolleina maahan. Joskus ytimennävertäjät saattavat lisääntyä ilman metsään jätettyä puutavaraa. Esimerkiksi lumi voi katkoa etenkin nuoria mäntyjä, jonka jälkeen metsässä on paljon lisääntymismateriaalia ytimennävertäjille.
Bassem Ben Nasr

Bassem Ben Nasr (s. 9. elokuuta 1982 Sousse, Tunisia) on tunisialainen jalkapalloilija, pelipaikaltaan hyökkäävä keskikenttäpelaaja. Hän edustaa Tunisian pääsarjassa pelaavaa CA Bizertinia.
Ura.
Ben Nasr aloitteli uraansa Kairouanin riveissä, josta hän siirtyi kotikaupunkinsa seuraan ES Saheliin vuonna 2004. Ben Nasrin vuodet Soussessa olivat menestyksekkäitä sillä hän voitti muun muassa Tunisian liigacupin, Tunisian liigamestaruuden ja Afrikan mestarien liigan. Tammikuussa 2007 Ben Nasr lainattiin AS Marsaan puoleksi vuodeksi, josta hän palasi takaisin ES Sahelin riveihin. Kesällä 2009 Ben Nasr siirtyi Bizertiniin vuoden sopimuksella.
Jääkiekon SM-liigakausi 1986–1987

Jääkiekon SM-liigan kausi 1986–1987 oli järjestykseltään kahdestoista Jääkiekon SM-liigan kausi. Mestaruuden voitti Tappara, hopeaa sai Kärpät ja pronssia HIFK. Runkosarjan voitti Kärpät. Mestaruus oli Tapparalle kuudes SM-liigan historiassa ja kaikkiaan kolmastoista.
Uudistuksena pelattiin runkosarjassa 44 ottelukierrosta entisen 36 kierroksen asemesta. Ottelumäärän lisäys toteutettiin pelaamalla ns. välisarjan kierrokset kahdessa viiden joukkueen lohkossa.
Runkosarjassa saavutettiin uusi yleisöennätys. Ensimmäistä kertaa rikottiin tavoitteena ollut miljoonan katsojan raja keskiarvonkin ottelua kohden noustessa lähelle 5000 katsojan haamurajaa.
Runkosarja.
Jokerit putosi liigasta. Tilalle nousi KooKoo.
Ottelut.
1. ja 2. kierros.
21.9. - 16.11.1986
välisarja.
18.11.86 - 10.1.87
3. ja 4.kierros.
23.11.86 - 26.2.87
"ja" ottelutuloksen perässä merkitsee tulosta jatkoajan jälkeen.
Liigakarsinta.
KalPa säilyi SM-liigassa.
Professor Satchafunkilus and the Musterion of Rock

Professor Satchafunkilus and the Musterion of Rock on kitaristi Joe Satrianin 15. soololevy. Se ilmestyi 2008. Erityistä on, että kappaleen Professor Satchafunkilus alussa soittaa Joen oma poika ZZ Satriani tenorisaksofonia.
Albumi nousi Yhdysvalloissa Billboard 200 -listan sijalle 89.
Utajärvi (järvi)

Utajärvi on Oulujokeen yhteydessä oleva järvi Utajärven kunnassa.
Sijainti.
Järvi oli aiemmin Utakosken alapuolinen Oulujoen laajentuma, Utajärven taajamasta hieman kaakkoon. Utasen voimalaitoksen rakentamisen yhteydessä 1956 järven keskelle rakennettiin parikilometriset voimalaitoksen alakanavan penkereet, joista eteläisempi päättyy Putaalansaareen ja pohjoisempi Ala-Utoksen voimalaitokseen. Tosin kaiken kaikkiaan 12 kilometriä pitkät pengerrykset jatkuvat Utajärven järvialueen jälkeenkin Oulujoessa aina Sotkajärveen saakka. Pohjoiskoillisessa järvi rajoittuu Järvikylään ja sen luoteisimpaan kolkkaan taas laskee Utosjoki. Voimalaitoskanavan etelänpuoleisen penkereen rajaama vesialue, joka rajoittuu Hautuumaakylään ja laskee Putaalanjokena Oulujokeen, ei ole enää yhteydessä nykyiseen Utajärveen.
Järvimaisema.
Utajärven kerrotaan olleen lohien levähdyspaikka ennen niiden nousemista Oulujoen ylävirran isoihin koskiin kuten Ahmaskoskeen ja Niskakoskeen. Ahmaskosken alapuolella sijaitsi aikanaan Koskisaari, josta oli moottoriveneyhteys nopeuttamaan Utajärven laajan suvannon ylitystä Merilän koskivenehaminaan ja majataloon. Nykyinen Utajärvi on kolmisen kilometriä pitkä vesistö, jonka pohjoisranta seurailee yhdystie 8300:ta. Järvessä on kaksi suurempaa saarta, Koskisaari järven kaakkoislaidalla, Marttilanniemen lähellä, sekä Honkalansaari Utosjoen suulla. Sen vieressä, pienessä Kullesaaressa, on laavupaikka. Järven rannat ovat pengeraluetta ja Hiltulansaaren kaakkoispuolta lukuun ottamatta asuttuja.
Robert Emmijan

Robert Emmijan (, s. 16. helmikuuta 1965 Leninakan, Armenian sosialistinen neuvostotasavalta) on pituushyppääjä, joka edusti uransa aikana Neuvostoliittoa ja Armeniaa. Hän saavutti MM-hopeaa vuonna 1987 sekä voitti sisä- ja ulkoradoilla yhteensä kolme Euroopan-mestaruutta.
Emmijan saavutti pronssia junioreiden EM-kilpailuissa Schwechatissa 1983 . Ensimmäisen aikuisten arvokisamitalinsa hän sai oltuaan kolmas sisäratojen EM-kilpailuissa Göteborgissa 1984 . Seuraavana vuonna hän oli toinen sekä Koben universiadeissa että Canberran maailmancupissa . 
Emmijan voitti sisäratojen Euroopan-mestaruuden Madridissa 1986 tuloksella 832 . Myöhemmin samana vuonna hän voitti myös ulkoratojen maanosamestaruuden Stuttgartin EM-kisoissa tuloksella 841 – hopeamitalisti Sergei Lajevski hävisi 40 senttiä . Emmijan voitti toistamiseen sisäratojen Euroopan-mestaruuden Liévinissä 1987 tuloksella 849. Indianapolisin MM-hallikisoissa hän oli samana talvena neljäs hypättyään tasan kahdeksan metriä.
Emmijan hyppäsi 22. toukokuuta 1987 Tsakhkadzorissa Euroopan ennätyksen 886 cm, joka jäi vain neljä senttiä voimassa olleesta Bob Beamonin maailmanennätyksestä. Emmijanin tulos on vuonna 2008 edelleen maanosan ennätys ja kaikkien aikojen maailmantilastossa neljännellä sijalla. Rooman MM-kilpailuissa 1987 hän saavutti hopeaa tuloksella 853 – Carl Lewis voitti kilpailun hypättyään 867 . 
Emmijan saavutti pronssia Glasgow'n EM-hallikisoissa 1990. Myöhemmin samana vuonna hän jäi ilman tulosta Splitin EM-kilpailuissa. Hän ei selviytynyt loppukilpailuun Tokion 1991 eikä Stuttgartin 1993 MM-kilpailuissa. Vuonna 1995 Emmijan oli Barcelonan MM-hallikisoissa kymmenes ja Göteborgin MM-kilpailuissa yhdestoista. Vuonna 1997 hän jäi karsintakilpailuun niin Pariisin sisä- kuin Ateenan ulkoratojen MM-kisoissakin. Hän asuu nykyään Ranskassa.
Juho Kautto (1865–1942)

Juho (Jussi) Taneli Kautto (12. joulukuuta 1865 Saarijärvi – 2. tammikuuta 1942 Saarijärvi) oli suomalainen poliitikko, joka toimi SDP:n kansanedustajana vuosina 1910–1917.
Elämä.
Juho Kauton vanhemmat olivat Saarijärven Rahkolassa sijaitsevaa Likopellon tilaa viljellyt talollinen Taneli Kautto (1834-1912) ja Karstulasta kotoisin ollut Kristiina Juhontytär Mård (s. 1836). Kautto työskenteli nuorena kotitilallaan ja viljeli 1890-luvun vaihteesta lähtien omaa maatilaansa Saarijärvessä. 
Kautto oli aktiivisesti mukana kotipitäjänsä kunnallispolitiikassa toimien muun muassa Saarijärven kunnanvaltuuston puheenjohtajana. Kansanedustajaksi hänet valittiin vuonna 1910. Kautto oli myös muun muassa Jyväskylässä ilmestyneen "Sorretun Voiman" hallituksen jäsen.
Sotheby’s

Sotheby’s on Christie’sin ohella toinen suuri maailmanlaajuista taidekauppaa- ja antiikkiesineiden kauppaa harjoittava huutokauppakamari.
Historia.
Sotheby’sin perustaja Samuel Baker teki 11. maaliskuuta 1744 Lontoossa ensimmäisen kaupan omalla nimellään. Aluksi hän myi ainoastaan kirjoja, mutta 1700-luvun lopulla myyntitoiminta laajeni painotöihin, mitaleihin ja kolikoihin ja sen jälkeen taiteeseen. Ensimmäisen maailmansodan loppuun mennessä toiminta oli laajentunut taidemarkkinoilla, ja Sotheby’s muutti vuonna 1917 nykyiseen Lontoon pääpaikkaansa New Bond Streetille.
Sotheby’s siirtyi globaaliin taidekauppaan vuonna 1936, kun yhtiö sijoitti yhä suositumpaan impressionistiseen ja modernistiseen maalaustaiteeseen. Huutokauppakamarin sensaatiomainen ja arvovaltainen Goldschmidtin kokoelman myynti tapahtui vuonna 1958. Kokoelma sisälsi seitsemän impressionistista ja modernistista maalausta, jotka myytiin iltahuutokaupassa 21 minuutissa 781 000 punnalla.
Taidekaupan laajetessa 1960-luvulla yhtiö avasi toimistoja ensin New Yorkissa, sitten Pariisissa, Los Angelesissa ja Houstonissa sekä Melbournessa, Firenzessä ja Torontossa ja vielä Zürichissä, Münchenissä ja Edinburghissa. Myyntiverkosto kasvoi taidemarkkinan laajetessa 1970-luvulla Britannian maaseudulle, Aasiaan ja eri puolille Yhdysvaltoja. Yhtiö listautui pörssiin vuonna 1977, ja sen osti vuonna 1983 liikemies A. Alfred Taubman ja pieni investointiryhmä, jonka seurauksena Sotheby’sistä tuli jälleen yksityinen yhtiö. 
Taidemarkkinan yhä globalisoituessa Sotheby’sistä tuli vuonna 2000 ensimmäinen kansainvälinen taidehuutokauppakamari, joka piti huutokauppoja internetissä.
Yhtiö ilmoittaa vuoden 2007 myynnikseen 6,2 miljardia Yhdysvaltojen dollaria (4,5 miljardia euroa). Christie’sin ilmoittama myynti 2007 oli 6,3 miljardia dollaria. 
2.5.2012 Sothebyssa kaupattiin pastelliversio Edvard Munchin "Huudosta" ennätykselliseen 91,3 miljoonan euron hintaan.
Hirstin huutokauppa.
Syyskuussa 2008 brittitaiteilija Damien Hirst herätti kohun kauppaamalla 223 teostaan Sotheby’sin kaksipäiväisessä huutokaupassa. Taiteilija kyllästyi Lontoon ja New Yorkin galleristiensa suuriin myyntiprovisioihin. 
Kuuluisa työ huutokaupassa oli "The Golden Calf" (Kultainen vasikka), jossa formaldehydiin upotetulla härällä on kullatut sarvet ja peili pään yllä. Se myytiin noin 13 miljoonalla eurolla. Yhteensä Hirstin teoksia myytiin 139 miljoonalla eurolla. 
Edellinen ennätys oli vuodelta 1993, kun tuolloin jo edesmenneeltä Pablo Picassolta myytiin 88 teosta yhdessä huutokaupassa. Hirstin huutokauppa oli harvinainen siksi, että yleensä elossa olevat taiteilijat myyvät teoksiaan gallerioiden välityksellä ja huutokauppakamareiden myyntiennätyksiä rikkovat tavallisesti kuolleiden taiteilijoiden työt. 
Hirstin tapaus oli dramaattinen myös siksi, että uutisia luottokriisistä alettiin julkaista huutokaupan aikana. Taidemarkkinan noin viisi vuotta jatkuneen buumin arveltiin loppuvan, vaikka lokakuussa tehtiin taas myyntiennätyksiä.
Luettelo Korisliigan tripla-tuplista

Tämä on luettelo Korisliigan tripla-tuplista eli kaksinumeroisista tilastosaldoista kolmessa eri kategoriassa viidestä. Näitä ovat pisteet, levypallot, syötöt, riistot ja torjunnat. Tripla-tuplat ovat Korisliigassa melko harvinaisia. Ennen kautta 2016–2017 miesten koripallon SM-sarjassa on tehty 34 tripla-tuplaa. Eniten tripla-tuplia SM-sarjassa on tehnyt Tampereen Pyrinnön Damon Williams, yhteensä seitsemän. Kolme tripla-tuplaa Korisliigassa on tehnyt Salon Vilppaan Faisal Abraham. Kaikissa Abrahamin tripla-tuplissa pisteiden ja levypallojen lisäksi kolmantena kategoriana oli koriin heiton torjunnat. Kahteen tripla-tuplaan ovat yltäneet Greg Joyner, Marcus Grant, Harry Harrison ja Malik Moore. Ensimmäinen suomalaissyntyinen pelaaja, Antto Nikkarinen, ylsi Korisliigassa tripla-tuplaan 12. marraskuuta 2019.
Ville Kiviniemi

Vilhelm (Ville) Kiviniemi (17. maaliskuuta 1877 Kittilä – 21. kesäkuuta 1951 Kittilä) oli suomalainen maanviljelijä ja poliitikko, joka toimi SDP:n kansanedustajana vuosina 1917–1918. Hän oli vuosina 1906–1938 toimineen Lapinmaan vaalipiirin ainoa sosialidemokraattinen kansanedustaja.
Elämä.
Kittilän Kaukosen kylässä syntyneen Kiviniemen vanhemmat olivat talollinen Johan Kiviniemi ja Greta Stina Hakala. Kiviniemi oli isänsä puolelta myös pappissukua, sillä hänen isoäitinsä oli Kittilän ensimmäisen kappalaisen tytär. Kiviniemi kävi kaksi vuotta kansakoulua ja suoritti lyhyen maanviljelyskurssin Kittilässä. Hän työskenteli kotitilallaan 20-vuotiaaksi saakka, jolloin hän ryhtyi viljelemään Kaukosessa omaa tilaan saatuaan äitinsä perintöosuuden tilasta. "Lapin profeetaksi" tituleerattu Kiviniemi oli työväenliikkeen toiminnassa suurlakosta lähtien. Kiviniemi oli aluksi Sodankylän työväenyhdistyksen jäsen. Hän oli sosialidemokraattien eduskuntavaaliehdokkaana ensimmäistä kertaa jo 1908. Myöhemmin Kiviniemi toimi vuonna 1912 perustetutn Kaukosen työväenyhdistyksen taloudenhoitajana ja sihteerinä.
Vuonna 1917 Kiviniemi valittiin eduskuntaan Lapinmaan vaalipiirin ensimmäisenä sosialidemokraattina. Sisällissodan aikana Kiviniemi toimi jonkin aikaa Suomen kansanvaltuuskunnan maatalousasiain osaston virkailijana. Kertomansa mukaan hän otti tehtävän vastaan vasta yritettyään sitä ennen palata kotiseudulleen matkustamalla rintamalinjan yli yhdessä Maalaisliiton kansanedustajan Kalle Nurmelan kanssa. Helmikuun viimeisenä päivänä Kiviniemi lähti Vienan Karjalaan punaisten lähettämän retkikunnan mukana, jonka tarkoituksena oli avata uusi rintama rajaseudulle ja perustaa uusi taisteluosasto Suomen Punaisen Kaartin pohjoisin rintama. Ryhmä matkasi junalla Pietarin ja Petroskoin kautta Kantalahteen, josta käsin Kiviniemi toimi punaisten värvääjänä ilmeisesti August Wesleyn toimeksiannosta. Kiviniemi kiisti väitteet ja kertoi vain yrittäneensä Vienan kautta kotiinsa Kittilään.
Huhtikuun alussa Kiviniemi palasti takaisin Helsinkiin. Helsingin taistelun jälkeen Kiviniemi jäi kaupunkiin ja palasi lopulta Kittilään toukokuun alussa. Hänet pidätettiin heinäkuun alussa ja lähetettiin Rovaniemen kautta Sörnäisten kuritushuoneeseen, jossa pidettiin myös muita vangittuja kansanedustajia. Lokakuussa 1918 valtiorikosoikeus tuomitsi Kiviniemen valtio- ja maanpetoksesta kuolemanrangaistukseen, mutta valtiorikosylioikeus alensi tammikuussa 1919 tuomion elinkautiseksi kuritushuonerangaistukseksi. Hänet armahdettiin ehdonlaiseen tammikuussa 1922. Vapautumisensa jälkeen Kiviniemi oli mukana kommunistien toiminnassa. Vuoden 1929 eduskuntavaaleissa hän oli STPV:n ehdokkaana, muttei tullut valituksi, vaikka sai Kittilässä ja Sodankylässä eräillä äänestysalueilla jopa yli 70% äänistä. Kiviniemi oli myös Kittilän kunnanvaltuuston jäsen.
Perhe.
Kiviniemen ensimmäinen puoliso oli vuosina 1897–1906 Elisabet Ranta. Vuonna 1908 hän avioitui Susanna Kristiina Rantakaukosen kanssa. Pariskunnalla oli kolme lasta.
Kansainvälinen ajokortti

Kansainvälinen ajokortti (, IDP, ) on asiakirja, joka oikeuttaa haltijan käyttämään motorisoitua ajoneuvoa muussa kuin vakituisessa asuinmaassaan tai kortin myöntäjämaassa. Asiakirja on käännös haltijan kansallisesta ajokortista useille kielille, ja se on esitettävä pyydettäessä varsinaisen ajokortin lisäksi ajomaan viranomaisille.
Kansainvälinen ajokortti sisältää mm. seuraavat tiedot: kortin numero, voimassaoloaika, kortin myöntäjä, ajokortin tiedot, haltijan valokuva ja henkilötiedot sekä ajokorttiluokka (A, B, C, D, E tai näiden yhdistelmä).
Kansainvälistä ajokorttia koskevat useat kansainväliset tieliikennesopimukset: Pariisin sopimus 1928, Geneven sopimus 1949 ja Wienin sopimus 1968. Näistä keskimmäinen, Geneven sopimus, on useimpien valtioiden ratifioima. Geneven sopimuksen mukainen asiakirja on voimassa vain vuoden myöntämispäivästä lukien, Wienin sopimuksen mukainen asiakirja on voimassa kolme vuotta. Suomessa valtioneuvosto on antanut kansainvälisten ajokorttien kirjoittamisoikeuden Autoliitolle, joka tarkastaa ajo-oikeuden Traficomilta, ennen niiden luovuttamista asiakkaalle.
Johann Tobias Beck

Johann Tobias Beck (22. syyskuuta 1804 Balingen – 28. joulukuuta 1878 Tübingen) oli saksalaisen Tübingenin yliopiston systemaattisen teologian professori, joka tunnetaan niin sanotun raamatullisen eli biblisistisen suunnan perustajana. Beckin opillisena lähtökohtana oli Raamattu kokonaisuudessaan jumalallisena ilmoituksena, joskin hän hyväksyi eri kirjoittajien persoonallisuuden ja epätarkkuuden pienissä merkityksettömissä yksityiskohdissa. Raamattu on hänen mukaansa kirja kirjalta, jopa sana sanalta, luotettava esitys Jumalan ilmoituksesta eri vaiheissa. Suhteessa luterilaisiin tunnustuskirjoihin ja kirkon oppiin Beck oli riippumaton ja katsoi, että opillisia asioita on arvioitava yksin Raamatun perusteella. Omaa opillista näkemystään hän kehitti kirkon käsityksistä riippumatta tarkoituksenaan saada aikaan parempaa. Beckin mukaan ihmisen siveellinen toiminta on jumalallisuuden tunnusmerkki. Vanhurskautus on Jumalan lahja, jonka jälkeen ihminen elää pyhitettyä "uutta elämää".
Kansainvälisesti Beckin teologialla on ollut vaikutusta ennen muuta Suomessa ja sen lisäksi jonkin verran Sveitsissä, lähinnä Baselissa. 
Suomessa Beckin teologiaan pohjautuva ns. beckiläisyys tai raamatullisuus muodosti autonomian aikana ainoan yhtenäisen teologisen koulukunnan. Beckin teologian toi Suomeen herännäisyyden hajaannuksen aikaan 1800-luvun puolivälissä herännäispappi Alfred Kihlman. Beckin teologiasta viehättyivät muun muassa Lars Stenbäck, C. G. von Essen ja erityisesti A. W. Ingman. Yhteiskunnallisesti vaikutusvaltaisia beckiläisiä Suomen kirkossa olivat arkkipiispat T. T. Renvall (1817–1898) ja Gustaf Johansson (1844–1930) sekä professori ja piispa Otto Immanuel Colliander.
Unkarin kuningaskunta (1920–1946)

Unkarin kuningaskunta () oli ensimmäisen maailmansodan jälkeen vuonna 1920 perustettu muodollinen kuningaskunta, joka vaihtui jälleen tasavallaksi vuonna 1946. 
Maahan ei koskaan saatu valittua virallisesti kuningasta, vaan suurimman osan kuningaskunnan historian ajasta valtaa piti valtionhoitaja Miklós Horthy. 
Historia.
Ensimmäisen maailmansodan päätyttyä Itävalta-Unkarin kaksoismonarkia luhistui, viimeinen keisari Kaarle I (Unkarin kuninkaana Kaarle IV) joutui luopumaan vallasta, ja Unkarissa julistettiin marraskuussa 1918 tasavalta, joka pian luisui kommunistihallinnon käsiin. Vuoden 1919 lyhytikäisen neuvostotasavallan ja sitä seuranneen romanialaismiehityksen jälkeen maan olot oli voittajavaltioiden valvonnassa järjestettävä uudelleen. Historiallisen jatkuvuuden vuoksi – sodanjälkeisen demokraattisen tasavallan ja neuvostotasavallan tekemät muutokset oli tammikuussa 1920 valittu parlamentti virallisesti mitätöinyt – uudesta Unkarista tuli nimellisesti kuningaskunta, mutta poliittisista syistä maahan ei kuitenkaan enää valittu kuningasta, vaan amiraali Miklós Horthy valittiin valtionhoitajaksi 1. maaliskuuta 1920 arvonimellä "Hänen ruhtinaallinen korkeutensa Unkarin kuningaskunnan valtionhoitaja" ().
Vuonna 1920 solmittu Trianonin rauhansopimus leikkasi historiallisen Unkarin kuningaskunnan alueesta kaksi kolmasosaa. Tämän historiallisen vääryyden korjaaminen oli Horthyn hallituksen propagandassa keskeisessä asemassa. Vuonna 1938 niin sanotulla ensimmäisellä Wienin päätöksellä eli Saksan ja Italian suostumuksella Unkari valtasi takaisin eteläisen Slovakian paljolti unkarilaisten asuttamat alueet, vuonna 1939 niin sanotulla toisella Wienin päätöksellä pohjoisosan Transilvaniaa. Vuonna 1941 Unkari lisäksi miehitti Serbian pohjoisosan. Unkarin kuningaskunnan kukistuttua toisen maailmansodan lopussa Trianonin rauhan rajat palautettiin.
Horthy toimi valtionhoitajana, kunnes nuoliristiläiset kaappasivat vallan 16. lokakuuta 1944 Saksan tuella. Unkarin valtionpäämieheksi nousi nuoliristin johtaja Ferenc Szálasi. Szálasin hallitus joutui vetäytymään puna-armeijan tieltä ensin Länsi-Unkariin ja lopulta Itävallan puolelle 29. maaliskuuta 1945. 
Unkarin kansallisneuvosto luotiin hoitamaan valtionpäämiehelle kuuluvia tehtäviä tilanteessa, jossa toisen maailmansodan aikaisia taisteluja käytiin vielä Unkarissa. Unkarin kuningaskunta julistettiin virallisesti lakkautetuksi 1. helmikuuta 1946.
Kaksinaulainen tykki

Kaksinaulainen tykki on ollut kevyt tykki, jalkaväkitykki tai kevyt laivatykki, jolla on ammuttu vain lyhyelle kantamalle ja jossa on sen vuoksi käytetty keveitä, alun perin massaltaan keveitä kaksinaulaisia lyijyammuksia. Jalkaväen käyttäminä tykit eivät ole kuuluneet tykistöaselajiin, vaan jalkaväkeen, koska niillä on ammuttu suorasuuntauksella eikä niiden käyttämiseen ole tarvittu tykistön tulenjohtoa.
Myöhemmin kevyet kaksinaulaiset tykit korvasivat 36 mm - 45 mm jalkaväkitykit tai jalkaväen tulitukena toimivien keveiden panssarivaunujen panssarivaunukanuunat.
1600-luvulla kaksinaulaisten tykkien kaliiperi saattoi vielä olla 2 3/4 tummaa eli 69,85 mm ja massa noin neljännestonnin.
Vuoden poliisi

Vuoden poliisi on kunniamaininta, jonka myöntämisestä päättävät vuosittain Helsingin Nuorkauppakamari, Suomen Poliisijärjestöjen Liitto, poliisiylijohto ja sisäasiainministeriön poliisiosasto. Palkinto on myönnetty vuodesta 1976 alkaen.
Vuoden poliisi on Helsingin Nuorkauppakamarin merkittävin yhteiskunnallinen projekti. Projektissa valitaan työtehtävässään ansioitunut ja esimerkillistä toimintatapaa osoittava poliisi Vuoden poliisiksi. Projektin painopistealue vaihtuu vuosittain; valinta on kohdistunut esimerkiksi rikospoliisityöhön, huumerikostyöhön, kenttäpoliisitoimintaan ja talousrikostutkintaan.
Helsingin Nuorkauppakamari haluaa projektin avulla vaikuttaa yhteiskuntaan nostamalla esiin poliisityön eri osa-alueita ja tuomalla julkisuuteen jokaiselle kansalaiselle tärkeitä asioita. Helsingin Nuorkauppakamarin rooli projektissa on hoitaa sen koordinointi ja käytännön asiat sekä ylläpitää Vuoden poliisin valinnan perinnettä. Vuoden poliisin valinta herättää kiinnostusta valtakunnallisesti ja Vuoden poliisi on näkyvästi esillä eri medioissa. Vuoden poliisin valinta julkistetaan perinteisesti lokakuussa valtioneuvoston juhlahuoneessa Smolnassa. 
1970-luvun alussa "Hymy"-lehti valitsi Vuoden poliisin lukijaäänestyksellä.
Rev Hammer

Rev Hammer (s. 1965), oikealta nimeltään Stephen Ryan, on englantilainen muusikko ja laulaja-lauluntekijä.
Ryan syntyi Kentissä sukutaustaltaan lontoolais-irlantilaiseen perheeseen. Lapsuutensa hän vietti Buntingfordin kylässä Herefordshiressä. Ensimmäistä kertaa lavalla hänet nähtiin kouluaikoina kokoonpanossa Featus and the Undertakers. Sen hajottua hän muodosti yhdessä Grant Davidsonin kanssa duon Hammer &amp; Sickle. Keikkojen ohella he levyttivät vuonna 1986 kappaleet ”Buntingford Town Blues” ja ”Far Too Many Heroes” kokoelma-albumille "Buntingford Centre of the Universe", josta otettiin vain 500 kappaleen painos. Levyllä soittivat myös New Model Army -yhtyeen Justin Sullivan ja Rob Heaton peitenimillä Crowman ja Rokk Artthrobbe.
Vuonna 1986 Rev Hammer perusti yhdessä Justin Sullivanin, Joolzin ja basisti Brett Selbyn kanssa kiertävän lavashow'n nimeltä Red Sky Coven. Monipuoliset esitykset sisälsivät Rev Hammerin laulujen ja vitsinkerronnan lisäksi Sullivanin esittämiä akustisia versioita New Model Armyn lauluista sekä Joolzin tarinoita ja runonlausuntaa.
Vuonna 1991 Rev Hammer levytti ensimmäisen oman albuminsa "Industrial Sound and Magic", jonka taustayhtyeenä soittaa The Levellers. Seuraava albumi, "Bishop of Buffalo", ilmestyi 1994. Vuonna 1995 The Levellers versioi Rev Hammerin kappaleen ”The Maid of the River” Britannian albumilistan kärkisijan saavuttaneelle "Zeitgeist"-albumilleen. Samana vuonna The Levellers levytti myös Rev Hammerin kappaleen ”Searchlights” hyväntekeväisyyslevylle "Help", jolla kerättiin rahaa Bosnian sodan uhreille. "Green Fool Recordings", Rev Hammerin kolmas soololevy, ilmestyi vuonna 1996.
Rev Hammerin uran suurin yksittäinen projekti on epäilemättä ollut vuonna 1997 ilmestynyt konseptialbumi "Rev Hammer's Freeborn John: The Story of John Lilburne – The Leader of The Levellers", joka kertoo Englannin sisällissodan aikaisen Levellers-liikkeen johtajasta John Lilburnesta. Levyllä esiintyy Rev Hammerin itsensä lisäksi muun muassa Maddy Prior, Justin Sullivan ja The Levellers – edellä mainitun poliittisen liikkeen mukaan nimetty nyky-yhtye. Vuonna 2005 "Freeborn John" esitettiin ensimmäistä kertaa yleisön edessä Beautiful Days -festivaalilla ja esitys taltioitiin DVD:lle ja CD:lle. Helmikuussa 2008 show kiersi kuudessa englantilaisessa teatterissa. Lähes kaikki alkuperäiset esiintyjät olivat yhä mukana.
Rev Hammerin viimeisimmät soololevyt ovat "Spitting Feathers" vuodelta 2004 ja "Down the Alley" vuodelta 2010. Lisäksi hän on viime vuosina esiintynyt yhdessä The Levellersin jäsenten kanssa akustisella kokoonpanolla Drunk in Public.
Suomalainen rukous

Suomalainen rukous (virtenä "Siunaa ja varjele meitä") on Uuno Kailaan kirjoittama kristillis-isänmaallinen runo, joka ilmestyi ensimmäisen kerran hänen runokokoelmassaan "Uni ja kuolema" vuonna 1931. Vuonna 1986 se otettiin mukaan Suomen evankelis-luterilaiseen virsikirjaan, jossa se on virsi numero 584.
Isänmaallisesta runosta virreksi.
Runo oli alun perin osa Kailaan vuoden 1930 itsenäisyyspäiväksi kirjoittamaa kolmiosaista runosarjaa "Isänmaan päivä" ja runo oli luonteeltaan hyvin uskonnolliselle ja isänmaalliselle Kailaalle erittäin läheinen. Kailaan ystävä Eino Salmelainen esitti jo silloin arvion, että runoa tullaan vielä lukemaan kirkossakin. Kailas sisällytti sen valittujen runojensa laitokseen, joka ilmestyi vain vähän ennen runoilijan varhaista kuolemaa. 
Kailaan runon sävelsi virreksi Taneli Kuusisto Yleisradion pyynnöstä syksyllä 1939, ja julkisesti se kuultiin ensimmäisen kerran Helsingin Messuhallissa pidetyssä konsertissa 25. marraskuuta 1939. Silloin sen esittivät Helsingin yhtyneet suomalaiset kirkkokuorot Kuusiston johtamina. Viisi päivää myöhemmin syttyi talvisota. Kun talvisodan päättäneen Moskovan rauhan voimaanastumisesta oli ilmoitettu radiossa 13. maaliskuuta 1940, seurasi ohjelmassa heti tämän jälkeen Suomalainen rukous.
Kailaan alkuperäisessä runossa oli kolme säkeistöä, mutta Kuusiston sävelmällä laulettaviksi niistä soveltuivat alkujaan vain ensimmäinen ja viimeinen. Kun Suomalainen rukous vuonna 1986 hyväksyttiin virsikirjaan, mukaan otettiin myös toinen säkeistö, mutta Kailaan alkuperäisestä tekstistä melkoisesti poikkeavaksi muokattuna, jotta sekin saatiin sopimaan samaan sävelmään. Virrestä on tehty useita levytyksiä ja kappaleen ovat levyttäneet muun muassa Jorma Hynninen, Mauno Kuusisto, Eino Grön, Jaakko Ryhänen sekä monet suomalaiset kuorot ja orkesterit. Soile Isokoski on julkaissut myös samannimisen albumin vuonna 2003.
Psykiatrian professori Kalle Achtén mukaan "Suomalainen rukous" on "kaunein koskaan kirjoitettu isänmaallinen runo".
Vuoden 1931 versio runosta.
Siunaa ja varjele meitä,
Korkein, kädelläs!
Kaitse kansamme teitä
vyöttäen voimalla meitä,
heikkoja edessäs!
Sulta on kaikki suuruus,
henki sun hengestäs.
Herra, valista meihin
kasvosi laupiaat,
kunnes armosi alla
kukkivat roudan maat!
Vaivassa vaeltaneihin,
Herra, valista meihin
kasvosi laupiaat!
Tutkien sydämemme
silmäsi meihin luo!
Ettemme harhaan kääntyis,
ettei kansamme nääntyis,
silmäsi meihin luo!
Alati synnyinmaalle
siipies suoja suo!
Viralan kartano

Viralan kartano sijaitsee Janakkalassa Viralan kylässä Viralanjärven koillisrannalla. Kartanon yhteydessä toimi vuosina 1872–1942 "Nääs Spritfabriks Aktiebolagin" viinanpolttimo ja hiivatehdas.
Viralan kylän 10 taloa joutuivat 1585 Hakoisten kartanon omistaneen Matti Laurinpoika Kruusin läänityksiksi. Vuonna 1626 Brita De la Gardie osti talot jotka muuttuivat perintötaloista rälssitaloiksi. Talojen aikaisemmin kruunulle maksamat verot menivät nyt rälssin haltijalle. Ensimmäiset kartanon 13 torpasta perustettiin vuonna 1700. Viralan kartano kuului vuosina 1806–1904 Hakoisten kartanoon. Kartanon rälssitilat lakkautettiin 1868 ja niiden maat liitettiin kartanon maihin. Kartanon talouskeskus perustettiin 1860-luvulla Viralan kylän vanhalle kylätontille.
Kartanon uusrenessanssityylisen puisen päärakennuksen nykyinen ulkoasu on peräisin 1890-luvulta. Kartanon alueella on useita 1800-luvulta peräisin olevia asuinrakennuksia sekä vuonna 1914 rakennettu tiilinen tehdasrakennus. Kartanon puiston istutukset on tehty 1880-luvulla. 
Nykyisin Viralan kartanossa kasvatetaan fasaaneja.
Teollinen toiminta kartanossa.
Vuonna 1872 Hakoisten ja Viralan kartanot omistanut parooni Hans Gustaf Boije perusti yhdessä Kytäjän kartanon omistajan Constantin Linderin ja protokollasihteeri C. A. Ehrnroothin kanssa avoimen yhtiön joka aloitti viinan valmistuksen kartanon lähelle rakennetussa polttimossa. Raaka-aineena käytettiin lähinnä Etelä-Venäjältä tuotua maissia joka kuljetettiin rautateitse Pietarin kautta Turenkiin. Polttimon tuottama raakaviina vietiin sitten Helsinkiin jossa se jalostettiin lopputuotteeksi Itäisen Heikinkadun varrella sijainneessa paloviinatehtaassa. Vuonna 1885 Viralassa aloitettiin myös ensimmäisenä Suomessa leipomohiivan teollinen valmistaminen käyneestä viinamäskistä. Viralan tehdas toimi aluksi höyryvoimalla mutta 1907 läheiseen Viralan koskeen rakennettiin tehdasta varten sähkövoimala. Avoin yhtiö muutettiin 1881 "Nääs Spritfabriks Aktiebolag" nimiseksi osakeyhtiöksi jonka haltuun siirtyi koko kartano vuonna 1904 paroni Boijen kuoltua. 
Kieltolain voimaantulo 1919 lopetti viinanvalmistuksen ja samalla myös hiivan tuotanto vähentyi olennaisesti. Kun kieltolaki vuonna 1932 kumottiin, alettiin Viralassa valmistaa 96 % alkoholia Oy Alkoholiliike Ab:n alihankintana noin 450 000 kiloa vuodessa. Raaka-aineena käytettiin nyt kotimaista perunaa ja ohraa. Tislauksen sivutuotteena syntynyt rankki myytiin karjanrehuksi. Viinanvalmistus päättyi jatkosodan aikana 1942, kun perunaa ei enää elintarvikepulan vuoksi voinut käyttää raaka-aineena.
Vuosina 1943–1948 entisissä viinatehtaan tiloissa toimi "Oy Petko Ab" joka poltti tervaa tervaskannoista ja valmisti tervaöljyä jota käytettiin maaöljypohjaisten voiteluaineiden korvikkeena. Ulkomaisen tuonnin vapautuminen 1948 lopetti tämän tuotannon. Tämän jälkeen Viralan kartanon tyhjillään olleissa kotieläinrakennuksissa kasvatettiin vuodesta 1950 alkaen herkkusieniä. Viralassa toimi myös pieni teknokemian alan tehdas, joka valmisti "Ortex"-tuotemerkillä pesu- ja puhdistusaineita. Vuosina 1882–1930 Viralassa toimi myös sahalaitos.
Katriina Elovirta

Katriina Elovirta (15. helmikuuta 1961 Iisalmi – 19. kesäkuuta 2018 Espoo) oli suomalainen jalkapalloilija ja jalkapalloerotuomari.
Elämä ja ura.
Elovirta pelasi naisten SM-sarjassa vuosina 1985–1990 Helsinki Unitedissa sekä sen edeltäjissä KNF:ssä ja PP-Futiksessa. Keskikentällä pelannut Elovirta voitti urallaan kolme mestaruutta, kaksi SM-hopeaa ja Suomen cupin. Maajoukkueessa Elovirta pelasi 9 maaottelua.
Pelaajauransa päätyttyä Elovirta ryhtyi erotuomariksi vuonna 1991. Hän nousi kansainväliseksi tuomariksi jo 1995 ja toimi sen jälkeen tuomarina muun muassa naisten EM-kisoissa vuosina 1997 ja 2001 sekä naisten MM-kisoissa 1999 ja 2003. Elovirta tuomitsi myös ensimmäisen naisten UEFA Cupin finaalin 2002. Hänet palkittiin Suomessa vuoden parhaana erotuomarina vuonna 1996, jolloin palkinto oli vielä yhteinen miehille ja naisille sekä parhaana naiserotuomarina vuonna 2003.
Erotuomariuransa jälkeen Elovirta työskenteli Suomen Palloliiton kehityspäällikkönä. Hän kuoli vakavan sairauden jälkeen 57-vuotiaana kesäkuussa 2018.
Floppaus

Floppaus () on korkeushyppytyyli, jossa hyppääjä ylittää riman selin. Ponnistus tehdään kaarevan tai J-kirjaimen muotoisen vauhdinoton jälkeen rimasta kauempana olevalla jalalla. Ponnistuksen jälkeen selkä käännetään rimaa kohti ja jalat heilautetaan riman ylitse, kun selkä on ylittänyt riman. Koska floppaus on tehokas hyppytyyli, jonka tekniikka on helppo oppia, se on syrjäyttänyt nykyisin kaikki muut tyylit.
Ennen floppausta huippuhyppääjät käyttivät yleensä kierähdystyyliä. Floppaus kehitettiin 1960-luvun puolivälissä, ja sen teki tunnetuksi yhdysvaltalainen Dick Fosbury voittamalla sitä käyttäen olympiakultaa vuonna 1968. Tyylin käyttöönottoa edesauttoi se, että alastulopaikoista oli alettu tehdä entistä turvallisempia. Fosbury itse piti hypätessään käsiään kylkiä vasten, mutta nykyisin useimmat hyppääjät heittävät kädet ylöspäin ponnistusvaiheessa.
Floppauksen hyöty perustuu siihen, että hyppääjän ei tarvitse nostaa kehonsa painopistettä yhtä korkealle kuten muissa tyyleissä. Floppaaja voittaa näin 5–7 senttimetriä kierähtäjään nähden. Floppaaja saa lisäksi enemmän vauhtia hyppyynsä nopeamman vauhdinoton ansiosta. Toisaalta floppaaja häviää 5 senttimetriä siinä, että hänen painopisteensä on ponnistusvaiheessa alempana kuin kierähtäjällä.
The Album (The Firmin albumi)

The Album on The Firm -yhtyeen ainoa albumi, joka julkaistiin vuonna 1997. Sen tuottaminen oli pääasiassa Dr. Dren ja Trackmastersin vastuulla. Odotukset superyhtyeen julkaisun suhteen olivat korkeat, mutta sen vastaanottoa on kuvailtu pettymykseksi, vaikkakin kaupallisesti se tuotti hyvin.
Kongregaatio

Kongregaatio (, yhteenliittymä) tarkoittaa yleiskielessä liittoa, yhdistystä tai seurakuntaa. Katolisessa kirkossa kongregaatioita ovat jotkin virastot, esimerkiksi kardinaalikongregaatio, eräät luostarijärjestöt ja jotkin maallikkojärjestöt.
Luostarijärjestöt ("congregatio monastica") ovat jonkin munkkikunnan, esimerkiksi benediktiinien, piirissä muodostettuja yhteenliittymiä, joihin kuuluu useita itsenäisiä luostareita. Ryhmittyminen kongregaatioiksi alkoi vanhojen munkkikuntien piirissä jo keskiajalla. Uudella ajalla muodostetut luostarijärjestöt ovat yleensä kongregaatioita, jotka ovat järjestyneet vapaammin kuin vanhat munkki- ja nunnakunnat.
Maallikkojärjestöt ("congregatio religiosa") ovat vaatimuksiltaan ja järjestelyltään väljempiä yhteenliittymiä kuin vanhat munkki- tai nunnakunnat. Näiden kongregaatioiden jäsenet toimivat luostareiden ulkopuolella oppilaitoksissa, sairaanhoidossa, lähetystehtävissä tai muissa käytännön tehtävissä. Maallikkokongregaatiot ovat katoliselle kirkolle tärkeitä työjärjestöjä. Sellaisen voi perustaa paavin ohella piispakin.
Rotring

Rotring on saksalainen kynien ja muiden piirustustarvikkeiden valmistaja. Se on perustettu 1928 Hampurissa. Nimi Rotring tulee sanoista rot Ring (suom. 'punainen rengas'). Punainen rengas esiintyy yhtiön logossa ja kynissä. 1990-luvulla yli 60 % teknisistä kynistä oli Rotringin valmistamia. 
Rotringin ensimmäinen tuote oli mustekynä Titenkuli. Suosituimmaksi Rotringin tuotteista muodostui teräskärkinen, täytekynän tavoin mustesäiliöllä varustettu Rapidograph-tussipiirrin, josta tuli Suomessakin lähes standardi teknisessä ja muussa ammattimaisessa puhtaaksipiirtämisessä 1950-luvun alusta alkaen 1990-luvulle, jolloin tietokone alkoi nopeasti syrjäyttää käsinpiirtämistä.
Rotring myytiin yhdysvaltalaiseen Newell Rubbermaid -konserniin kuuluvalle Sanford L.P. -yhtiölle vuonna 1998. Konserni lopetti Rotring-kynien viennin Yhdysvaltoihin vuonna 2005.
Mykoplasmat

Mykoplasmat ("Mycoplasma"), joita on aiemmin nimitetty myös PPLO:ksi (, pleuropneumoniankaltaiset organismit), ovat pieniä pallomaisia soluseinättömiä esitumaisia bakteereja. Ne ovat usein pienikokoisia, läpimitaltaan noin 0,25 mikrometriä ja yleensä loisia. Mykoplasmat kuuluvat "Mollicutes"-heimoon: niillä on pieni genomi, 9,58–1,38 miljoonaa emäsparia.
Mykoplasmat näyttävät 16S-ribosomin rakenteen perusteella olevan sukua "Clostridium"-bakteereille tai "Lactobacillus"-bakteereille ja ovat siten kehittyneet grampositiivisista bakteereista. Soluseinän puuttumisesta huolimatta myös mykoplasmat ovat grampositiviisia bakteereita.
Jotkut mykoplasmat, kuten keuhkokuumetta aiheuttava "Mycoplasma pneumoniae", aiheuttavat ihmisille sairauksia. Soluseinän puuttumisen takia harvat antibiootit tehoavat mykoplasmoihin. Yleinen lääkitys on doksisykliini, mutta lieväoireisille ei yleensä anneta lääkitystä.
Koska "Mycoplasma pneumoniae" kasvaa hitaasti, sitä ei normaalissa bakteeriviljelyssä löydetä. Suurentunut Mycoplasman IgG-luokan vasta-aine kertoo lähinnä joskus kohdatusta infektiosta ja IgM-luokan vasta-aine aktiivisesta tai äskettäisestä (6 kk) infektiosta. Uusintainfektiossa IgM ei yleensä ole positiivinen. IgG:tä pyritään tulkitsemaan lähinnä pariseeruminäytteiden avulla. CRP-arvo voi olla normaali vaikka kyseessä on bakteeri. Infektio voi aiheuttaa myös hankalia keskushermosto-, iho- ja limakalvo-oireita. Tartunnan saaneista jopa neljäsosalla on oireita muualla kuin hengitysteissä ja osalla ei ole hengitystieoireita ollenkaan. Valtaosalle tauti on vähäoireinen, mutta esim. yskä voi kestää kuukausia. Taudin selkeä toteaminen voi olla vaikeaa.
Sexhibition

sEXHIBITION-messut on Helsingissä järjestettävä erotiikka-alan tapahtuma. Messut järjestettiin ensimmäisen kerran vuonna 1992. Vuoden 2002 tapahtumassa vieraili noin 25 000 kävijää, mikä on erotiikkamessujen epävirallinen kävijäennätys Suomessa. Nykyään Helsingin sEXHIBITION messut järjestetään kerran vuodessa marraskuun alussa ja kävijämäärä on noin 5 000 henkeä. Helsingin messuilla on esiintynyt vuosien varrella mm. Angel Sanchez, Lisa Ann, UK Hot Boyz, Julia Ann, Carmen Hart, BeatBoys, Alexis Amore, L'Homme Deluxe, Sophia Rossi, Mr French Kiss, Gina Lynn, Guns Group, Stormy Daniels, Stallions, Mary Carey, Blade, Martina Aitolehti, Oliver, April, British Chippendales, Tyler Faith, Rocky Mens Show, Rita Faltoyano, M.E.N.S., Andrea Chu, Lusty Sisters, Benio, Ginger Lynn, Kylie Ireland, Brittany Andrews, Jill Kelly, Chippendales ja Monique Covet.
Kevään 2006 messuista vuoteen 2017 saakka annettiin yleisöllekin mahdollisuus esiintyä Mr Lotharin isännöimällä Puuhalavalla. Tämän lisäksi messuilla oli muutamana vuotena Livestudio jossa yleisö pääsi seuraamaan kuinka aikuisviihde-elokuvia tehdään. Syksyn 2008 uutuutena messuilla nähtiin Pålnåparty Bar &amp; Disco, kyseisen baarin V.I.P-alueella yleisöllä oli mahdollisuus nähdä kuinka stripparit, pornotähdet ja muut alan ihmiset juhlivat sekä jopa osallistua juhlintaan. Vuoden 2009 kevään messujen uutuutena oli suuseksin SM-kilpailu. Vuoden 2010 syksyn messujen uutuutena oli Ilmaseksin SM-kilpailut.
Tapahtuma on viime vuosina järjestetty Helsingin Kaapelitehtaalla.
Polttoitsemurha

Polttoitsemurha on itsemurha, jonka tekijä sytyttää itsensä palamaan. Monesti polttoitsemurha on tarkoitettu poliittiseksi protestiksi, jolloin se toteutaan julkisella paikalla.
Thich Nhat Hanh on kirjoittanut: "Itsensä polttaminen on sen osoittamista, että se, mitä ihminen sanoo, on äärimmäisen tärkeää. Mikään ei ole tuskallisempaa kuin itsensä polttaminen. Sanoa jotain tällaista tuskaa kokiessaan on sanomista äärimmäisen rohkeasti, rehellisesti, päättäväisesti ja vilpittömästi."
Tunnettuja polttoitsemurhan tehneitä ovat buddhalainen munkki Thích Quảng Đức vuonna 1963 Etelä-Vietnamin politiikkaa protestoidakseen, Norman Morrison vuonna 1965 vastalauseeksi Vietnamin sodalle sekä Jan Palach vuonna 1969 protestiksi Neuvostoliiton edellisenä vuonna suorittamalle Tšekkoslovakian miehitykselle. Jan Palachin esimerkkiä seurasivat Tšekkoslovakiassa muutamat muutkin henkilöt.
Vuonna 2001 Kiinan media näytti kuvia useiden Falun Gong -järjestön kannattajien julkisesta polttoitsemurhista Tiananmenin aukiolla.
Liikkeen mukaan tapaukset olivat lavastettuja sen mustamaalaamiseksi.
Vuonna 2003, kun Ranskan poliisi oli pidättänyt iranilaisten Kansan mujahedin -järjestön johtajan Maryam Rajavin Pariisissa, kymmenen liikkeen jäsentä sytytti itsensä tuleen Euroopan eri kaupungeissa. Heistä kaksi kuoli.
Tunisialainen katukauppias Mohamed Bouazizi teki 17. joulukuuta 2010 polttoitsemurhan Sidi Bouzidin kaupungissa, kun korruptoitunut poliisi oli takavarikoinut lupien puutteeseen vedoten hänen vihanneskärrynsä ja vaakansa. Tapaus johti pian mellakoihin, jotka levisivät koko maahan, ja Tunisian kansannousu ajoi lopulta maata parikymmentä vuotta hallinneen presidentti Zine el-Abidine Ben Alin maapakoon 14. tammikuuta 2011. Tunisian esimerkki sai ainakin kahdeksan muuta henkilöä yrittämään polttoitsemurhaa eri arabimaissa tammikuussa 2011, osa menehtyi vammoihinsa. 
Venäläinen udmurttivähemmistöön kuulunut sosiologi ja kieliaktivisti Albert Razin teki vuonna 2019 polttoitsemurhan Udmurtian tasavallan hallintopalatsin edessä Iževskissä.
Vuonna 2018 kansalaisoikeusjuristi ja ympäristöaktivisti David Buckel sytytti itsensä tuleen Prospect Parkissa kiinnittääkseen huomiota saastumiseen ja ilmaston lämpenemiseen. Wynn Bruce poltti itsensä korkeimman oikeuden rakennuksen edessä ilmaston lämpenemisen vuoksi.
Tiibetissä on vuoden 2009 helmikuusta lähtien 130 henkilöä sytyttänyt itsensä palamaan vastareaktiona Kiinan harjoittamalle sorrolle, joka kohdistuu erityisesti miehitetyn Tiibetin buddhalaiseen uskontoon sekä Tiibetin kieleen ja kulttuuriin. Polttoitsemurhien tekijät ovat ilmaisseet haluavansa Dalai Laman palaavan takaisin Tiibetiin ja vapautta tiibetiläisille. Itsensä tuleen sytyttäneistä 110 on miehiä ja 20 naisia. Näissä polttoitsemurhissa on kuollut 112 henkilöä.
Yhdysvaltain ilmavoimien sotilas Aaron Bushnell teki polttoitsemurhan 25. helmikuuta 2024 Israelin suurlähetystön edessä Washington DC.:ssä. Hän ilmoitti ettei halua olla osallinen kansanmurhaan Palestiinassa. Bushnell kuvasi tekonsa suorana internetiin.
Myös 1. joulukuuta 2023 protestoija sytytti itsensä tuleen Israelin konsulaatin edessä Atlantassa ja joutui sairaalaan.
Aquifex

Aquifex on bakteerien suku, joka kuuluu "Aquificae"-pääjaksoon. "Aquifex"-bakteerit ovat termofiilisia ja elävät tuliperäisillä alueilla. Näitä bakteereja pidetään varhaisina varsinaisina bakteereina. Näiden pituus on 2–6 μm, ja läpimitta noin 0,5 μm.
Tunnetut "Aquifex"-bakteerit ovat "Aquifex pyrophilus" ja "Aquifex aeolicus", jotka ovat molemmat termofiilisia ja kasvavat parhaiten veden lämpötiloissa 85–95 °C. "A. aeolicus" -bakteerin genomista 16 % on yhteistä arkkieliöiden kanssa. "A. aeolicus" -bakteerin genomi on kooltaan vain noin kolmasosa "E. colin" genomista.
Jack (elokuva)

Jack on yhdysvaltalainen Francis Ford Coppolan ohjaama, vuonna 1996 ensi-iltansa saanut draamakomedia. Elokuvan pääosissa esiintyvät Robin Williams, Bill Cosby ja Jennifer Lopez.
Elokuva kertoo Powellin perheeseen syntyvästä Jack-nimisestä pojasta (Robin Williams), joka sairastaa Wernerin oireyhtymää.
Juoni.
Karen ja Brian ovat viettämässä ystäviensä kanssa Halloween-juhlia, kunnes vasta toisella kuulla raskaana oleva Karen huomaa, että hänen pitää kiirehtiä sairaalaan synnyttämään. Karen synnyttää poikalapsen, joka nimetään Jack Charlesiksi.
Lääkärit huomaavat tutkimuksissa, ettei lapsi ole ihan normaali: Jack sairastaa Wernerin syndroomaa, jonka takia hän näyttää neljä kertaa vanhemmalta kuin ikäisensä.
Jack asuu yhdysvaltalaisessa kaupungissa äitinsä ja isänsä kanssa. Hän käy normaalin koulun sijaan herra Lawrence Woodruffin pitämää yksityiskoulua, koska vanhemmat pelkäävät, että Jackia kiusattaisiin sairauden takia tavallisessa koulussa. 10-vuotiaana Jack saa yrittää käydä normaalia koulua. Ensimmäisten päivien aikana häntä kiusataankin. Ajan kanssa Jack saa koulusta kuitenkin kavereita, joiden kanssa hän alkaa viettää aikaa koripalloa pelailen tai majassa oleillen. Erityisesti hän lähenee Louis Durante -nimisen pojan kanssa, joka asuu yksinhuoltajaäitinsä luona. Jackista ja Louisista tulee hyviä ystäviä.
Jackin kaunis luokanopettaja neiti Marquez pitää häntä tunnollisena ja kilttinä oppilaana, vaikka hän näyttääkin vanhemmalta kuin ikätoverinsa. Jack ihastuu opettajaansa, ja pyytää tätä koulun tansseihin, mutta opettaja ei pysty suostumaan tähän. Jack lähtee itkien pois, kaatuu portaissa ja saa sydänkohtauksen.
Lääkärit huomaavat, että kun Jack ikääntyy, hänen fyysinen kuntonsa heikkenee. Vanhemmat päättävät, että vastaavanlaisten tilanteiden välttämiseksi Jackin pitää jatkaa koulua kotona. Jack ei suostu tähän, ja masentuu.
Eräänä iltana hän menee baariin, ja tapaa siellä ystävänsä Louisin äidin, jota yrittää iskeä. Hän joutuu baarissa tappeluun toisen miehen kanssa, ja hänet pidätetään. Louisin äiti maksaa sakot, ja vie hänet autollaan takaisin kotiin. 
Jackin kaverit kyselevät häntä leikkimään, mutta Jack ei tahdo, koska hän on lukkiutunut huoneeseensa. Kaverit spekuloivat Jackin palaamista kouluun, ja toivovat hänen palaavan. Seuraavana aamuna Jack päättää lähteä takaisin kouluun. Samaan aikaan luokkahuoneessa Louis kertoo ainekirjoituksessaan, että tahtoisi olla kuin hänen parhain ystävänsä, Jack.
Seitsemän vuotta myöhemmin Jack ja hänen ystävänsä valmistuvat high schoolista. Jack pitää päätösjuhlassa puheen, jossa toteaa ystävilleen, että elämä on lyhyt, ja kehottaa tekemään elämästä mahtavan. Elokuvan lopussa Jack lähtee hienolla avoautolla ystävineen juhlistamaan päättäjäisiä.
Etyyliamiini

Etyyliamiini (C2H7N) on primäärinen amiini, jolla on voimakas haju. Aineesta käytetään myös nimiä "etaaniamiini" ja "aminoetaani". Kuten useat muutkin amiinit myös etyyliamiini on emäksinen ja pystyy syövyttämään myös metalleja . Etyyliamiinia käytetään laajasti kemianteollisuudessa ja orgaanisessa synteesissä. Huoneenlämmössä aine on kaasu, joka yleensä nesteytetään.
Synteesi.
Etyyliamiinia voidaan valmistaa eteenin ja ammoniakin reagoidessa. Reaktiossa tarvitaan katalyytiksi jokin alkalimetalliamidisuola, esimerkiksi natriumamidi.
Ainetta voidaan valmistaa suoraan etanolista ja ammoniakista. Tämä vaatii katalyytiksi esimerkiksi kupari-nikkeliseoksen ja lisäksi korotetun paineen ja lämpötilan.
Amiineja voidaan myös tuottaa amidien pelkistyksellä. Usein pelkistimenä käytetään litiumalumiinihydridiä.
Etyyliamiinia voidaan valmistaa myös halogenoidusta etaanista nukleofiilisella korvautumisreaktiolla. Tällöin muodostuu sivutuotteina myös dietyyli- ja trietyyliamiinia.